२०२५ प्रयाग महाकुम्भ मेले में भगदड़

२९ जनवरी २०२५ (पौष शुक्ल पूर्णिमा, विक्रम संवत् २०८१), उत्तर भारत के उत्तर प्रदेश राज्य स्थित प्रयागराज में गङ्गा, यमुना तथा सरस्वती नदियों के त्रिवेणी संगम पर आयोजित २०२५ प्रयाग महाकुम्भ मेले में भीषण भगदड़ की घटनाएँ घटित हुईं। इस दुर्घटना में कम से कम ३० जनों की मृत्यु हुई तथा ९० से अधिक श्रद्धालु घायल हुए। विगत ७० वर्षों में यह छठी बार है जब कुम्भ मेले में ऐसी भगदड़ की घटना हुई। कुछ ही घण्टों पश्चात् एक अन्य भगदड़ में ७ व्यक्तियों की मृत्यु हुई, जिनमें एक तीन वर्षीय बालक भी सम्मिलित था।

सरकारी आँकड़ों पर प्रश्नचिह्न लगाते हुए विभिन्न समाचार संस्थानों ने मृतकों की संख्या अधिक होने की सम्भावना व्यक्त की है। न्यूज़लॉन्ड्री द्वारा अस्पताल एवं पुलिस अभिलेखों के आधार पर ७९ मृतकों की पुष्टि की गई। इन विरोधाभासों के कारण सरकारी प्रबन्धन की आलोचना हुई तथा पारदर्शिता की माँग उठी।

 पृष्ठभूमि 
कुम्भ मेला प्रत्येक १२ वर्षों में आयोजित होने वाला हिन्दू धर्म का एक महत्त्वपूर्ण पर्व है, जिसकी अवधि लगभग छह सप्ताह होती है। इसे हिन्दू धार्मिक पञ्चाङ्ग का सर्वाधिक पवित्र उत्सव माना जाता है। २०२५ के आयोजन में ४० करोड़ श्रद्धालुओं के सम्मिलन की सम्भावना व्यक्त की गई थी। पूर्व में भी इस पर्व में भगदड़ की घटनाएँ हुई हैं, १९५४ में ४०० जनों की मृत्यु तथा २०१३ में रेलवे स्टेशन पर ३६ जनों की मृत्यु हुई थी।

 घटना विवरण 
यह दुर्घटना मौनी अमावस्या (माघ कृष्ण अमावस्या, विक्रम संवत् २०८१) के अमृत स्नान के अवसर पर घटित हुई, जो पूरे पर्व का सर्वाधिक पुण्यदायक दिवस माना जाता है। उस दिन १०० मिलियन (१० करोड़) श्रद्धालुओं की उपस्थिति अपेक्षित थी। प्रातः ०१:०० बजे जब श्रद्धालु त्रिवेणी संगम में स्नान हेतु आगे बढ़े, तब यह भगदड़ प्रारम्भ हुई। विशेष कार्याधिकारी आकाङ्क्षा राणा के अनुसार, एक अवरोधक टूटने के कारण यह स्थिति उत्पन्न हुई। मुख्यमन्त्री योगी आदित्यनाथ ने अखाड़ों के स्नान क्षेत्र की सीमाओं को पार करने वाले श्रद्धालुओं को इसका कारण बताया।

प्रथम भगदड़ से बचने का प्रयास करते हुए श्रद्धालु निकास द्वार पर दूसरी भगदड़ में फँस गए। पॉण्टून पुलों की ओर लौटते समय जब उन्हें ज्ञात हुआ कि पुलों को प्रशासन द्वारा बन्द कर दिया गया है, तब तीसरी भगदड़ उत्पन्न हुई। कुछ श्रद्धालु बैरिकेड्स पार कर निकलने का प्रयास करते रहे। प्रशासन ने मेगाफ़ोन द्वारा अन्य स्नान स्थलों की ओर निर्देशित करने का प्रयास किया, किन्तु श्रद्धालुओं ने उसे अनदेखा कर दिया।

 हानि 
मृतकों की संख्या १५ से ८२ के मध्य बताई गई, जबकि घायलों की संख्या २०० से अधिक आंकी गई। द गार्डियन ने ३९ मृतकों की पुष्टि की, न्यूज़लॉन्ड्री ने ७९, ४पीएम न्यूज़ नेटवर्क ने ५८, तथा बीबीसी ने ८२ मृतकों की पहचान की।

पीड़ितों को अस्थायी चिकित्सालयों तथा प्रयागराज नगर के अस्पतालों में ले जाया गया। कुछ श्रद्धालु नदी तट पर विश्राम करते समय अन्य स्नानार्थियों द्वारा कुचले गए। कुछ को पुलिस द्वारा लाठियों से पीटा गया, जिससे वे हट जाएँ। प्रारम्भ में प्रशासन ने घटना से इनकार किया, किन्तु २९ जनवरी सायंकाल को ३० मृतकों की पुष्टि की गई।https://www.bbc.com/news/articles/cr5v2my4mz9o

 प्रतिक्रिया 
रैपिड ऐक्शन फ़ोर्स को तैनात किया गया। प्रधानमन्त्री नरेन्द्र मोदी ने मुख्यमन्त्री योगी आदित्यनाथ से वार्ता कर तत्काल सहायता उपायों की माँग की तथा शोक संवेदना व्यक्त की। कई अखाड़ों ने अमृत स्नान में भाग न लेने का निर्णय लिया। उत्तर प्रदेश सरकार ने एक सेवानिवृत्त न्यायाधीश द्वारा जाँच के आदेश दिए। वीआईपी पासों को निरस्त कर प्रवेश प्रक्रिया को सरल किया गया।

विपक्ष के नेता राहुल गान्धी ने प्रबन्धन की विफलता तथा वीआईपी संस्कृति पर अत्यधिक ध्यान को घटना का कारण बताया, जो सामान्य श्रद्धालुओं की बारम्बार शिकायत रही है।

दुर्घटना के बावजूद पर्व जारी रहा, तथा २९ जनवरी प्रातः ०८:०० बजे तक ३ करोड़ श्रद्धालुओं ने स्नान किया। ४ फ़रवरी तक पर्व स्थल पर केवल पुलिस, प्रशासन, रोगवाहन एवं आवश्यक सेवाओं के वाहनों को प्रवेश की अनुमति दी गई।

 यह भी देखें 

 २०२५ नई दिल्ली रेलवे स्टेशन भीड़ भगदड़

 सन्दर्भ 

श्रेणी:कुम्भ मेला
श्रेणी:उत्तर प्रदेश में हिन्दू धर्म
श्रेणी:विकिडेटा पर उपलब्ध निर्देशांक